Nakajima Ki-49

Το Nakajima Ki-49 ήταν ιαπωνικό δικινητήριο βομβαρδιστικό του Β΄ Παγκοσμίου Πολέμου. Τα Ki-49 σχεδιάστηκε για να πραγματοποιούν επιθέσεις κατά τη διάρκεια της ημέρας, χωρίς συνοδεία μαχητικών και κατά συνέπεια η επίσημη ονομασία του αεροσκάφους που ήταν «Βαρύ Βομβαρδιστικό Τύπου 100» ήταν μεν ακριβής σε ό,τι αφορά τον ισχυρό αμυντικό οπλισμό και τη θωράκιση αλλά όχι ως προς το φορτίο βομβών που μπορούσε να μεταφερθεί. Τα αεροσκάφη της πρώτης βασικής έκδοσης που εντάχθηκε σε παραγωγή μπορούσαν να φέρουν το πολύ 1000 kg βομβών, φορτίο αναμενόμενο από ελαφρά ή μέσα βομβαρδιστικά.

Οι Σύμμαχοι απέδωσαν στα Ki-49 την ονομασία αναφοράς «Helen».

Σχεδιασμός και ανάπτυξη
Τα Ki-49 αναπτύχθηκαν για να αντικαταστήσουν τα Mitsubishi Ki-21, που εντάχθηκαν σε υπηρεσία με την Αεροπορική Υπηρεσία του Ιαπωνικού Αυτοκρατορικού Στρατού το 1938. Από τις επιχειρησιακές δοκιμές των Ki-21 είχε καταστεί σαφές πως τα αεροσκάφη αυτά παρόλο που ήταν προηγμένα όταν εντάχθηκαν σε υπηρεσία δεν θα μπορούσαν στο μέλλον να πραγματοποιούν αποστολές χωρίς κάλυψη μαχητικών συνοδείας. Ο Στρατός κατέληξε στο συμπέρασμα πως το βομβαρδιστικό που θα τα αντικαθιστούσε θα έπρεπε να είναι αρκετά ταχύ και να διαθέτει επαρκή αμυντικό οπλισμό ώστε να μπορεί να επιχειρεί αυτόνομα.

Το πρωτότυπο Ki-49 πραγματοποίησε την πρώτη του πτήση τον Αύγουστο του 1939 και το πρόγραμμα ανάπτυξης προχώρησε με την κατασκευή τριών πρωτοτύπων και επτά αεροσκαφών προπαραγωγής. Το αρχικό πρωτότυπο προωθούνταν από δύο αστεροειδείς κινητήρες Nakajima Ha-5 KA-I που μπορούσαν να αποδώσουν έως και 949 hp ενώ τα δύο επόμενα αεροσκάφη διέθεταν κινητήρες Nakajima Ha-41 των 1250 hp, όπως και τα αεροσκάφη παραγωγής. Τα Ki-49 εντάχθηκαν σε υπηρεσία τον Μάρτιο του 1941. Επρόκειτο για μεσοπτέρυγα μονοπλάνα ολομεταλλικής κατασκευής με ανασυρόμενο σύστημα προσγείωσης, συμπεριλαμβανομένου του οπίσθιου τροχίσκου.

Επιχειρησιακή ιστορία
Τα Ki-49 χρησιμοποιήθηκαν για πρώτη φορά σε επιχειρήσεις στην Κίνα, στο πλαίσιο του Β΄ Σινοϊαπωνικού Πολέμου. Έπειτα από το ξέσπασμα του πολέμου στον Ειρηνικό έδρασαν επίσης στη Νέα Γουινέα και πραγματοποίησαν επίσης επιθέσεις στην Αυστραλία. Η εμπειρία από τη χρήση του τύπου σε πραγματικές επιχειρήσεις ανέδειξε ότι οι κινητήρες δεν παρείχαν επαρκή ισχύ με συνέπεια τόσο η ταχύτητα όσο και το φορτίο βομβών που μπορούσε να μεταφερθεί να μην είναι ικανοποιητικά. Από την άνοιξη του 1942 ξεκίνησε η παραγωγή των Ki-49-IIa που προωθούνταν από τους ισχυρότερους κινητήρες Ha-109. Επίσης διέθεταν ισχυρότερη θωράκιση και αυτοφρασσόμενες δεξαμενές καυσίμων. Ακολούθησε το Ki-49-IIb που είχε ισχυρότερο αμυντικό οπλισμό.

Παρά τις βελτιώσεις, οι απώλειες αεροσκαφών συνέχισαν να αυξάνονται καθώς αυξάνονταν ο αριθμός και ταυτόχρονα βελτιώνονταν τα ποιοτικά χαρακτηριστικά των αντίπαλων μαχητικών. Η επόμενη έκδοση θα ήταν το Ki-49-III με κινητήρες Nakajima Ha-117 των 2420 hp, όμως υπήρξαν προβλήματα με την ανάπτυξη των Ha-117 με συνέπεια να κατασκευαστούν μονάχα έξι πρωτότυπα.

Εξαιτίας των σοβαρών απωλειών όταν δρούσαν ως βομβαρδιστικά, τα Ki-49 αξιοποιήθηκαν σε άλλους ρόλους στα καταληκτικά στάδια του πολέμου. Μεταξύ άλλων έδρασαν ως ανθυποβρυχιακά και μεταγωγικά, ενώ χρησιμοποιήθηκαν και για αποστολές καμικάζι.

Χρήστες
 Ιαπωνία
 Αεροπορική Υπηρεσία του Ιαπωνικού Αυτοκρατορικού Στρατού

Μεταπολεμική περίοδος
 Γαλλία
 Τρία αεροσκάφη που πέρασαν στην κατοχή των γαλλικών δυνάμεων χρησιμοποιήθηκαν στην Ινδοκίνα μεταξύ 1946 και 1949.

 Ινδονησία
 Αεροσκάφη που πέρασαν στην κατοχή των ανταρτών μετά το τέλος του πολέμου.Japanese Aircraft in Foreign Service WWII and Post WWII retrieved 24 August 2010

 Ταϊλάνδη 
 Ένα αεροσκάφος χρησιμοποιήθηκε ως μεταγωγικό στα 1945-46.

Δείτε επίσης

 Συγκρίσιμα αεροσκάφη
 Fokker T.V
 Heinkel He 111
 Ilyushin Il-4
 Junkers Ju 188
 Martin B-26 Marauder
 Mitsubishi G4M
 Mitsubishi Ki-67
 North American B-25 Mitchell
 Vickers Wellington

 Κατάλογοι
 Κατάλογος αεροσκαφών του Β' Παγκοσμίου Πολέμου

Παραπομπές

Βιβλιογραφία





Εξωτερικοί σύνδεσμοι


Ki-049
Κατηγορία:Βομβαρδιστικά αεροσκάφη
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Β' Παγκοσμίου Πολέμου